CELEX: 32019D0435
Language: bg
Date: 2019-03-12 00:00:00
Title: Решение (ЕС) 2019/435 на Комисията от 12 март 2019 година относно предложената гражданска инициатива, озаглавена „Housing for All“ (нотифицирано под номер С(2019) 2004)

19.3.2019   
               
               
                  BG
               
               
                  Официален вестник на Европейския съюз
               
               
                  L 75/105
               
            
         РЕШЕНИЕ (ЕС) 2019/435 НА КОМИСИЯТА
         от 12 март 2019 година
         относно предложената гражданска инициатива, озаглавена „Housing for All“
         
            
               (нотифицирано под номер С(2019) 2004)
            
         
         (само текстът на немски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива, озаглавена „Housing for All“ („Жилища за всички“), е посочено следното: „Целта на настоящата Европейска гражданска инициатива е в нормативната уредба и финансовата рамка да се предвидят по-добри условия, за да се улесни достъпът до жилищно настаняване за всички в Европа.“
                  
               
                     (2)
                  
                  
                     Целите на предложената гражданска инициатива са: „Настоятелно приканваме ЕС да предприеме действия за улесняване на достъпа до жилищно настаняване за всички в Европа. Това включва по-лесен достъп за всички до социални жилища и жилища на достъпни цени, неприлагане на критериите от Маастрихт спрямо публичните инвестиции в социални жилища и жилища на достъпни цени, по-добър достъп до финансиране от ЕС на строителните предприемачи с нестопанска цел и предприемачите, занимаващи се с устойчиво жилищно строителство, социални и почиващи на конкурентното начало разпоредби относно краткосрочното отдаване под наем и изготвяне на статистика за жилищните нужди в Европа.“
                  
               
                     (3)
                  
                  
                     В приложението към предложената гражданска инициатива се посочват конкретно редица цели, които да бъдат следвани чрез правни актове на Съюза с оглед прилагането на Договорите, а именно:
                     
                                 —
                              
                              
                                 „По-добър достъп до субсидирано жилищно настаняване в Европейския съюз“;
                              
                           
                                 —
                              
                              
                                 „В критериите за дефицит, предвидени в Договора от Маастрихт, да не се отчитат публичните инвестиции в жилища на достъпни цени“;
                              
                           
                                 —
                              
                              
                                 „По-лесен достъп до финансови средства от европейските фондове за образуванията с нестопанска цел и образуванията, предоставящи обществени жилища“;
                              
                           
                                 —
                              
                              
                                 „Приемане на хармонизирана нормативна уредба на европейско равнище, приложима за краткосрочното отдаване под наем на частни жилища, наред с достатъчно предлагане на жилища на достъпни цени“;
                              
                           
                                 —
                              
                              
                                 „Включване в Европейската статистическа програма на стандартизирани данни за състоянието на жилищния фонд в Европа“.
                              
                           
               
                     (4)
                  
                  
                     С Договора за Европейския съюз (ДЕС) се укрепва гражданството на Съюза и се засилва демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (5)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (6)
                  
                  
                     Комисията е оправомощена да представя предложения за правни актове на Съюза за целите на прилагането на Договорите по следните въпроси:
                     
                                 —
                              
                              
                                 за координиране на законовите, подзаконовите и административните разпоредби на държавите членки относно достъпа до и упражняването на дейности като самостоятелно заети лица, на основание член 53, параграф 1 и член 62 от ДФЕС;
                              
                           
                                 —
                              
                              
                                 за разпоредби за хармонизиране на законодателството относно данъците върху оборота, акцизите и другите форми на косвено данъчно облагане, доколкото такава хармонизация е необходима за осигуряване на създаването и функционирането на вътрешния пазар и за предотвратяване на нарушаването на конкуренцията, на основание член 113 от ДФЕС;
                              
                           
                                 —
                              
                              
                                 за сближаване на законовите, подзаконовите или административните разпоредби на държавите членки, които имат за цел създаването или функционирането на вътрешния пазар, на основание член 114 от ДФЕС;
                              
                           
                                 —
                              
                              
                                 за сближаване на онези законови, подзаконови или административни разпоредби на държавите членки, които пряко се отнасят до създаването или функционирането на вътрешния пазар, на основание член 115 от ДФЕС;
                              
                           
                                 —
                              
                              
                                 за допълнителни разпоредби, целящи избягване на прекомерен бюджетен дефицит, както е предвидено в Протокола относно процедурата при прекомерен дефицит, приложен към Договорите, на основание член 126, параграф 14 от ДФЕС;
                              
                           
                                 —
                              
                              
                                 за приемане на регламенти за прилагане, отнасящи се до Европейския социален фонд, на основание член 164 от ДФЕС;
                              
                           
                                 —
                              
                              
                                 в областта на специфичните действия извън рамките на структурните фондове и с цел насърчаване на цялостното хармонично развитие на Съюза — за разработване и осъществяване на инициативи, водещи до укрепването на неговото икономическо, социално и териториално сближаване, както е предвидено в член 174 от ДФЕС, на основание член 175, трета алинея от ДФЕС;
                              
                           
                                 —
                              
                              
                                 за разпоредби, с които се цели да се определят задачите, приоритетните цели и организацията на структурните фондове, което може да включва и групиране на фондовете, на основание член 177 от ДФЕС;
                              
                           
                                 —
                              
                              
                                 за приемане на регламенти за прилагане, отнасящи се до Европейския фонд за регионално развитие, на основание член 178 от ДФЕС;
                              
                           
                                 —
                              
                              
                                 за мерки за изготвянето на статистически данни, когато това е необходимо за изпълнението на дейността на Съюза, на основание член 338 от ДФЕС.
                              
                           
               
                     (7)
                  
                  
                     По тези причини предложената гражданска инициатива, доколкото тя е насочена към изготвянето на предложения на Комисията за правни актове на Съюза за целите на прилагането на Договорите и с които да се осъществят целите, посочени в съображение 3, тирета 2–5, не попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 4, параграф 2, буква б) от Регламент (ЕС) № 211/2011.
                  
               
                     (8)
                  
                  
                     За сметка на това обаче, правните актове във връзка с прилагането на разпоредбите в областта на публичните предприятия и предприятията, на които държавите членки предоставят специални или изключителни права, както и на предприятията, които са натоварени с функцията да предоставят услуги от общ икономически интерес или които имат характер на фискален монопол на основание член 106, параграф 3 от ДФЕС, се приемат не по предложение на Комисията, както се изисква от член 4, параграф 2, буква б) от Регламент (ЕС) № 211/2011, а от Комисията.
                  
               
                     (9)
                  
                  
                     Независимо от това, ако предложената гражданска инициатива бъде внесена пред нея в съответствие с член 9 от Регламент (ЕС) № 211/2011, Комисията се ангажира да извърши оценка и на необходимостта от приемане или изменение на правни актове на основание член 106, параграф 3 от ДФЕС, вземайки под внимание релевантността им спрямо предмета на инициативата.
                  
               
                     (10)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламент (ЕС) № 211/2011 и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз.
                  
               
                     (11)
                  
                  
                     Поради това предложената гражданска инициатива, озаглавена Housing for All, следва да бъде регистрирана. Изявленията за подкрепа на тази предложена гражданска инициатива могат да бъдат събирани като се взема под внимание разбирането, изложено в съображения 6–9,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Предложената гражданска инициатива, озаглавена „Housing for All“ се регистрира.
            
            
               2.   Изявленията за подкрепа на тази предложена гражданска инициатива могат да бъдат събирани като се взема под внимание разбирането, изложено в съображения 6–9 от настоящото решение.
            
         
         
            Член 2
            Настоящото решение влиза в сила на 18 март 2019 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива, озаглавена Housing for All, представлявани от г-жа Karin ZAUNER и г-н Santiago MAS DE XAXAS FAUS в качеството им на лица за контакт.
         
         
            Съставено в Страсбург на 12 март 2019 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.